Carlo Barabino

Carlo Barabino nasciûo a Zêna do 1768 e mòrto inte a seu çitæ o 3 seténbre 1835 de còlera. O l'é stæto 'n architétto e urbanìsta pe-a Zêna do XIX secolo. De segûo o l'é stæto o ciù inportante architétto Zeneize do XIX secolo, màscime pò-u svilùppo urban da çitæ de Zêna.

 Vìtta 
Architétto de réixe neo-clàscica, o l'a cangiòu e lasciòu un ségno in sce Zêna comme fòscia solo o Galeazzo Alessi. 

Educòu prìmma a l'Académia Ligùstica de Bèlle Arti de Zêna e depoî a Romma inte l'atelier do Giuseppe Barbieri, o ritorna a Zêna do 1793 e o l'incomensa o méstê. Aprêuvo a-o seu travaggio de prolongaménto do meu, con monuménto de Cònbo, o végne amìsso a l'Académia  Ligùstica do 1795, e do 1803 o divénta direttô da schêua de architetûa.

O progètto di Tréuggi da Repùblica, do 1797, o ghe caxonn-a 'na gròssa bæga, e pe quàrche ànno o no travaggia, ma cian cianin a seu reputaçion a l'arecôvia e o l'incomensa a fâ travaggi sénpre ciù inportanti finn-a a quande, do 1818, o végne nominòu l'architétto do Comûne.

Da-o 1825 o l'incomensa i seu travàggi ciù famôzi comme o tiâtro Carlo Feliçe e o palàsso de l'Académia Ligustica (dònde primma gh'éa o convénto de San Ménego), in ciàssa de Ferâri. A creaçión de quelle che òua se ciàmman via Rómma e via XXV Arvî, ciù lârghe e in direçion despægia da-e stradde da arénte, càngian o céntro de Zêna pe sénpre e, asémme a-o parco de l'Acaseua dàn forma a-a çitæ modèrna.

O progèta ascì o condûto civico, o Canposanto de Stagen, e a faciâ da gêxa da Nonçiâ, che sàian realizæ da seu aliêvi, formæ da lê inte o seu atelier de formaçion avêrto za da-o 1811.

A pésta de còlera che a l'invadde Zêna do 1835 a ne caxonn-a a mòrte. 

Via Carlo Barabino, dédicâ a lê, a l'é inta zöna da Fôxe.

 Colegaménti esterni 

Categorîa:Biografìe
Barabino
Categorîa:Çitén da Repùbrica de Zêna